ओदेसी

ओदेसि वा ओडेसी प्राचीन ग्रीसया छगू महाकाव्य ख। थ्व महाकाव्य चिनाखँमि होमरं च्वयादीगु धैगु विश्वास दु। नापं, होमरं मेगु महाकाव्य इलियाद नं च्वयादीगु धैगु विश्वास दु। थ्व महाकाव्य माइसिनियन ग्रीसया मौखिक परम्पराय् आधारित पद्य कृति ख। थ्व पद्य परम्परा करिब ११गू शदी इपू निसें न्ह्यथंगु धैगु विश्वास दु। थ्व महाकाव्यया मू नायः ओदिसियस (Odysseus) ख। वय्‌कःयात लातिनभासय् युलिसेस (Ulysses) धका नं म्हसीकिगु या। थ्व छगू साहित्यिक ग्रन्थ ख व थुकिया ऐतिहासिकया पुष्टि मजुनि।

थ्व तःधं-चिनाखँया मू बाखँ त्रोजन हताः धुंकाः ओदिसियस्‌ थःगु छें इथेका (Ithaca) लिहांवैगु समुद्र मार्गया यात्रा ख। त्रोजन हताःया बाखँ धाःसा इलियाद महाकाव्यय् कनातःगु दु। ओदिसियस् लिहां वयाच्वंबिलय् वय्‌कःया छेँय् वय्‌कःया कलाः पेनेलोपे(Penelope)नाप इहिपा यायेत वयाच्वंगु मिजंत नाप पेनेलोपेया संघर्ष, इमिगु काय् तेलेमाचोस् (Telemachos)या थः अबुया मालेज्याया बाखँ नं थ्व महाकाव्यय् दुथ्यानातःगु दु।

यात्राय् ओदिसियस व वय्‌कःया मनूतेसं थी-थी कथंया राक्षस व मेमेगु यक्व ग्यानापूगु व रोमाञ्चकारी अवस्था पुलाः वंगु खँ थ्व महाकाव्यया मू विषय ख। ओदिसियसया यात्रा वृत्तान्तय् ओदिसियसं नापःलाःपिं छुं पात्र व थ्यंगु छुं थाय् थ्व कथं दु-
 किकोनियन्‌स्/किकोनिज् (Κίκονες वा Kikones)
 लोतोफेगि वा पलय्‌स्वां नइपिं (λωτοφάγοι वा Lotophagi)
 पोलिफेमस (Polyphemus) धाःम्ह साइक्लोप्स् (Cyclops)
 इओलस् (Aeolus), फय्‌या द्यः
 लाइस्त्रिगोनेस् (Λαιστρυγόνες वा Laistrygones)
 सिर्से (Circe) (ग्रीक भासय् किर्के Κίρκη), जादुया देवी
 पाताललोक (Underworld)
 साइरन मिसात (Σειρήν वा Siren)
 समुद्रया राक्षसनी (पोसाइदनया म्ह्याय्‌पिं): सिला(Scylla)/स्किला(Σκύλλα) व करिब्दिस् (Charybdis)/खरिब्दिस् (Χάρυβδις)
 सूर्द्यः-हेलिओस् (Helios)या लहिना-पशु(cattle)
 क्यालिप्सो (Καλυψώ वा Calypso) धाःम्ह निम्फ (nymph)
 फेसियन्स् (Phaeacians)

स्वयादिसँ
 प्राचीन यवन

लिधंसा

पुचः:संस्कृति